**Работничка, паднала от височина**

1. **Обстоятелства:**

Пострадалата работничка е трябвало да напръска с дезинфектант срещу вредители на обект: цех „Производство на сладкарски изделия и закуски“, стопанисван от друго юридическо лице. Цехът за производство на сладкарски изделия и закуски, обект на договора между двете фирми, се намира в жилищна сграда, като е разположен под сладкарница /която в момента не работи/ и гараж. При инспекцията не са установени налични доказателства, от които да се направи извод, че гаражът е помещение, в които се намират работни места, на които полагат труд наети лица от работодателя по смисъла на параграф 1, т.1 от ДР на КТ. Поради тази причина същият не е обект на контрол относно спазване на трудовото законодателство от контролните органи на инспекцията по труда.

По предположения, след като обработва цеха, пострадалото лице вероятно решава да огледа помещението на гаража за наличие на вредители, при което пада през отвор в пода на гаража в производствения цех. Възложителят на договора дава писмени обяснения, които гласят: „…Такава работа не й е възлагана нито от мен, нито от някой от домашните ми, и в края на краищата, и по нашия договор. Гаражът, както посочих по-горе, не е част от помещенията, където се извършва производствената дейност на фирмата, а е част от жилищната сграда, където живее синът ми …”.

В следствие на падането през отвора служителката получава тежка черепно-мозъчна травма и по-късно умира в болнично заведение.

**Причини за злополуката, нарушени нормативни актове и лица, допуснали нарушения:**

**II. Нарушения, допуснати от работодателя на пострадалото лице и изпълнител по договора:**

1. При проверката не са представени утвърдени от работодателя инструкции /правила/ за безопасност и здраве при работа при извършването на някои специфични дейности, създаващи риск за здравето и безопасността на работещите – ръчна работа с тежести, товаро-разтоварни работи. Нарушен е чл. 277, ал.1 от Кодекса на труда.

2. При проверката се констатира, че работниците и служителите в дружеството използват при работата си препарати за дератизация, дезинсекция и дезинфекция по представен от работодателя списък. Видно от списъка е, че при извършване на дейността се използват 29 препарата, в т.ч. Алфабан -10 СК, Цитрол10/4 и Цитрол Форте ВП. Видно от представените протоколи за извършени ДДД-обработки от работодателя на клиент „Цех за закуски“ е, че дезинсекция от страна на работниците и служителите на дружеството е извършвана с визираните препарати /алфабан и цитрол/. От класификацията на препаратите в информационните листове за безопасност е видно, че същите се квалифицират като опасни химически вещества и препарати по смисъла на §1,т. 6 от ДР от Наредба №РД-07-2 от 16 декември 2009г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд /ДВ, бр. 102/2009 г./. Следователно работниците и служителите на дружеството, извършващи дератизация, дезинсекция и дезинфекция, работят с опасни химични вещества и препарати и са работещи, пряко заети в дейности по чл.15, ал.1 на цитираната наредба. Според писмените обяснения на представляващия дружеството работодател периодичният инструктаж в дружеството се провежда «на три месеца», съобразно законовите изисквания, срещу подпис в инструктажната книга, като ако «някой е в отпуск или липсва в този ден, това се прави индивидуално». Видно от Книга за инструктаж по безопасност и здраве при работа – инструктаж на работното място, периодичен, извънреден инструктаж /приложение № 1 към чл. 11, ал.5 от наредбата/ е, че провеждане на периодичен инструктаж по безопасност и здраве при работа на пострадалото лице, на длъжност "работник дезинфектор», е документирано по предвидения ред последно на 01.12.2013 г., за тримесечен период, „от 01.12.2013 г. до 28.02.2014 г.”. Следователно работодателят е следвало да документира периодичен инструктаж по безопасност и здраве при работа в ден, не по-късен от първия присъствен за нея ден през м. 03.2014 г., в случая 04.03.2014 г. – видно от таблица за отчитане явяването/неявяването на работа през м. 03.2014 г. От инструктажната книга е видно, че периодичен инструктаж на лицето през м. 03.2014 г. не е документиран по предписания начин - в книгата няма подпис срещу името й. Периодичен инструктаж на същата в съответствие със законовите изисквания - срещу подписа й, работодателят не е документирал и през следващите тримесечия на 2014 г. Следователно работодателят не е изпълнил задължението си да документира в Книга за инструктаж по безопасност и здраве при работа - инструктаж на работното място, периодичен, извънреден инструктаж - Приложение 1 към чл. 11, ал.5 от визираната Наредба №РД-07-2, периодичен инструктаж по безопасност и здраве при работа на служителката, на длъжност «работник дезинфектор», с което да удостовери, че поддържа и допълва знанията й по правилата, нормите и изискванията по безопасност и здраве при работа, отнасящи се за изпълняваната работа на период, не по-дълъг от три месеца. Нарушен е чл. 11, ал.5 от Наредба №РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд, във връзка с чл. 14, ал. 2, от същата наредба.

3. Не са утвърдени от работодателя инструкции за безопасна работа с използваните опасни вещества - Алфабан 10 СК, Цитрол 10/4 УЛВ, Цитрол Форте ВП, изготвени на база информационните листове за безопасност на веществата, съгласно чл. 101, ал.2 от Наредба № 7/23.09.1999 г. на МТСП и МЗ за минималните изисквания за здравословни и безопасни условия на труд на работните места и при използване на работното оборудване /ДВ, бр.88/1999 г. и изм./.

4. При проверката се констатира, че работодателят не е изпълнил правното си задължение и не е предоставил на работещи на длъжност „работник дезинфектор” полагащите им се, съгласно утвърдения от работодателя списък, лични предпазни средства: за защита на тялото – костюм, зимен, за обща защита от атмосферни условия и замърсени повърхности и за защита на долните крайници - обувки /ботуши/ за обща защита от атмосферни условия и замърсени повърхности, биологична защита. При проверката не бяха представени документи, удостоверяващи, че личните предпазни средства са предоставени на работещите. Нарушен е чл. 284, ал.1 и ал.3 от КТ, във връзка с чл. 5, ал.1 от Наредба №3 за минималните изисквания за безопасност и опазване на здравето на работещите при използване на лични предпазни средства на работното място /ДВ бр. 46/2001 г./.

5. При проверката се констатира, че не се документира по указания от законодателя ред - в Книга за инструктаж по безопасност и здраве при работа – ежедневен инструктаж /Приложение 1 към чл. 11, ал.5 от Наредба №РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд/, ежедневен инструктаж на работещите на длъжност „работник дезинфектор”, както и на други работещи в дружеството, които при изпълнение на трудовите си задължения използват опасни химични вещества и препарати /по смисъла на §1, т.6 от ДР на Наредба №РД-07-2 от 16 декември 2009г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд/. Нарушен е чл. 11, ал.5 от Наредба №РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд /ДВ, бр. 102/2009 г. и изм./, във връзка с чл. 15, ал. 1 от същата наредба.

**III. Предприети мерки:**

За отстраняване на констатираното нарушение в т.2 е съставен АУАН.

Дадени са предписания за всяко от констатираните нарушения.

**IV. Нарушения, допуснати от възложителя /цех за** **производство на сладкарски изделия и закуски/ по договора:**

1. Установи се, че работодателят не е организирал извършването на периодични проверки на състоянието на заземителните уредби в обекта на контрол, при които да е документирано измерване на съпротивлението на заземителите спрямо "земя" на защитната заземителна уредба на период, не по-дълъг от една година. При проверката не е представен протокол за извършени измервания. Нарушен е чл. 200, ал.1, т. 3 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ бр.88/1999 г. и изм./, във връзка с чл. 261, ал. 1 , т. 6 и ал.3 от Наредба № 16-116 за техническата експлоатация на електрообзавеждането / ДВ бр.26 /2008г./.

2. При проверката не са представени протоколи за извършени периодични ел. измервания на защитен контура “фаза – защитен проводник” на електрооборудването в обекта на контрол. Нарушен е чл. 200, ал.1, т.3 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ бр.88/1999г. и изм./, във връзка чл. 267, ал.2 от Наредба № 16-116 за техническата експлоатация на електрообзавеждането / ДВ бр.26 /2008г./.

3. При проверката не са представени протоколи от извършени измервания на факторите на работната среда на работните места в обекта на контрол. Нарушени са изискванията на чл. 10, ал.1, т.6 и ал. 2 от Наредба № 5 за реда, начина и периодичността на извършване на оценката на риска /ДВ, бр. 47/1999 г./.

4. Оценката на риска на работните места не се базира на данни от проведени наблюдения и измервания на факторите на работната среда по работни места в обекта на контрол, както и на специфични показатели за безопасност на работни процеси, работно оборудване и работни места, съгласно чл. 10, ал.1, т.6 от Наредба № 5 за реда, начина и периодичността на извършване на оценка на риска /ДВ, бр.47 /1999 г., предвид което считаме, че на основание чл.11, ал.2, т.2 от визираната наредба е наложително преразглеждането на оценката на риска с оглед обективиране на съществуващия риск на работните места в обекта.

5. При проверката е констатирано, че възложителят на договора, който стопанисва цеха за производство на сладкарски изделия и закуски, не е изпълнил задължението си да документира в Книга за инструктаж по безопасност и здраве при работа - начален инструктаж – Приложение 1 към чл. 11, ал. 5 от Наредба №РД-07-2/16.12.2009 г. за условията и реда за провеждането на периодично обучение и инструктаж на работниците служителите по правилата за осигуряване на здравословни и безопасни условия на труд /ДВ, бр.102/2009 г./ провеждането на начален инструктаж по безопасност и здраве при работа на работник от друго предприятие, който е работил на територията на предприятието на ЕТ. Така не може да удостовери, че на работника от другото предприятие е проведен инструктаж и той е запознат с основните правила и изисквания по безопасност и здраве при работа в предприятието – възложител на договора, специфичните опасности и рискове, изискванията към неговото поведение, конкретни забранителни разпоредби, с оглед неговата и на другите работници безопасност при работата му на територията на цеха. Нарушен е чл. 11, ал. 5 от Наредба №РД-07-2/16.12.2009 г. за условията и реда за провеждането на периодично обучение и инструктаж на работниците служителите по правилата за осигуряване на здравословни и безопасни условия на труд /ДВ, бр.102/2009г./.

6. При проверката е констатирано, че производственият цех, обект на контрола, е обособена част от сграда с принадлежащ към нея гараж. От огледа на помещенията на цеха и гаража е установено, че част от производствената площ на цеха е на ниво под гаража, т.е. част от тавана на цеха се явява под на гореописания гараж. При проверката по работни места в цеха се установи, че съществува отвор в тавана на цеха, който отвор същевременно е отвор /канал/ в пода на гаража. Същият е с приблизителни размери «… около 1 линеен метър на 0.80 м….». От изложеното по-горе следва, че в мястото под отвора в тавана на цеха съществува риск от падащи обекти от гаража, т.е. мястото под отвора в тавана се явява опасна зона в работното помещение, в която съществува опасност за здравето или живота на работещите в цеха от падащи обекти. Предвид съществуващия риск работодателят е следвало да предприеме мерките, визирани в закона, а именно: да се поставят установените знаци за безопасност, да се приложат средства, препятстващи достъпа в опасната зона, да се предприемат необходимите мерки за предпазване на работещи при влизане в опасната зона. Установи се, че възложителят не е предприел съответните действия и не е поставил установените знаци за безопасност, указващи опасността, както и не е предприел други мерки за предпазване на работещите при влизане в опасната зона. Нарушен е чл. 52, ал.2 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ бр.88/1999 г. и изм./.

**V. Предприети мерки:**

За отстраняване на констатираното нарушение в т.6 е съставен АУАН.

Дадени са предписания за всяко от констатираните нарушения.